section_heading: Povijest
paragraph_text: Singl je objavljen prije albuma, isprva procurivši na internet 22. kolovoza 2007., na satelitskom radiju dan poslije, a nakon toga na ostalim zemaljskim radijskim postajama. Scott Shannon i Todd Pettengill emitirali su pjesmu dva puta ujutro 24. kolovoza u na njujorškoj radijskoj postaji WPLJ-FM. Nakon prvog emitiranja, javio se razjareni predstavnik Sonyja sa zahtjevom da se pjesma ne emitira. Ostalo je nejasno da li je to bila samo Sonyjeva reklamna kampanja kako bi se povećalo zanimanje za album ili je predstavnik uistinu bio uzrujan. Kako bilo, Scott i Todd su rekli pozivatelju da neće emitirati pjesmu sve dok je on na telefonu s njima. Počeli su mu spuštati slušalicu i zatim pustili pjesmu po drugi put. Kasnije tog dana, rock postaja Q104.3 u New Yorku je navodno emitirala pjesmu nekoliko puta za redom. Pjesma je puštana i dvaput poslijepodne 24. kolovoza na WNCD-u u Youngstownu u Ohiju. Nakon što ih je kontaktirao predstavnik Columbia Recordsa, postaja je zaustavila emitiranje. Službena radijska promocija bila je predviđena za utorak, 28. kolovoza 2007. Jednu od većih promocija "Radio Nowhere" je doživjela od velikog Springsteenova obožavatelja, Chrisa "Mad Dog" Russoa, sportskog voditelja na WFAN-u u New Yorku koji nije mogao prestati pričati o njoj. Zapravo, pozivatelji su često započinjali svoje razgovore s Russoom pjevušeći Springsteenov stih "Is there anyone alive out there?" Pjesmi su se divili i drugi glazbenici: nakon što je Dave Grohl, frontmen Foo Fightersa, na dodjeli MTV-jevih europskih glazbenih nagrada u Münchenu 2007. upitao Michaela Stipea iz R.E.M.-a za koju je pjesmu želio da je napisao, ovaj je naveo "Radio Nowhere".